**ETELÄISEN ALUEEN KOULUJEN REHTORIKOKOUS**

**AIKA:** Torstai 26.1.2017 klo 12.00 –  14.00

**PAIKKA**: Pirtin koulu

**LÄSNÄ:** Kaukonen Titta Martti Ahtisaaren koulun rehtori  
Kemppinen Timo Pirtin koulun rehtori  
Kokkonen Erja Pyörön koulun rehtori  
Partanen Jorma Jynkän koulun rehtori  
Raiskinmäki Jukka Jynkänlahden koulun rehtori  
Svärd Maija Pyörön koulun virka-apulaisrehtori  
Miettinen Esa Aurinkorinteen koulun rehtori (aluerehtori)

1. **KOULUJEN TOIMINTAMALLIT – USKONTOON LIITTYVÄT TILAISUUDET**

* Työryhmän esitys koettiin hyväksi – esitys muistion lopussa

1. **DIGITUTOROPETTAJAT KOULUILLE LUKUVUODEKSI 2017-18**

* Tutoropettajan työhön kuuluu
  + tukea opettajia toteuttamaan uutta opetussuunnitelmaa ja digitaalisuutta hyödyntävää opetusta oppitunneilla ja oppituntien ulkopuolella tutortyöstä korvattavan resurssin puitteissa
  + osallistua tutoropettajille tarkoitettuihin koulutuksiin
  + kehittää uutta pedagogiikkaa ja edistää opetuksen digitalisaatiota omassa koulussa yhteistyössä tutoropettajamentorin kanssa ja
  + huolehtia tutoropettajamentorin aikatauluista ja tuen tasapuolisesta jakautumisesta oman koulun osalta yhteistyössä rehtorin kanssa.
* Tutoropettajan työ edellyttää taitoa
  + rohkaista ja innostaa opettajia kokeilemaan ja kehittämään uuden opetussuunnitelman mukaisia toimintatapoja
  + perehtyä ajankohtaisiin opetusmenetelmiin ja -välineisiin ja jakaa omaa osaamistaan kehittäen koulua oppivana yhteisönä
  + toimia digitaalisten oppimisympäristöjen ja välineiden pedagogisena asiantuntijana.
  + tukea koulun pedagogista kehittämistä ja
  + luoda oppimista tukevia verkostoja koulun sisällä ja koulujen välillä.
* Tarkoitus, ettei ole koulun atk-vastaava.
* resurssin jakaminen useammalle opettajalle?

1. **OPS**

* järjestyssäännöt tammikuun loppuun mennessä
* yläkoulun valinnaisaineet lomakkeella huhtikuun loppuun mennessä
* jos huomaat opsissa jotain korjattavaa - tieto Sarille

1. **KIKY**

* Tuleeko koulun alun vesoihin yhteistä ohjelmaa / koulutusta?
* Jääkö kokonaisesta vesosta (kahdesta puolikkaasta) korvattavaksi koulutukseksi?
* Voidaanko kikyä käyttää yhteiseen kuntoiluun tai muuhun ”tykyilyyn”?
* Kiky:n kakkos- ja kolmoskohdan erot?

1. **OPPILAAKSIOTTO**

* tulevat seiskat: testit ovat olleet, 9.2. ja 16.2. rehtorikokoukset, 22.2. lähtee päätökset perheille
* tulevat ekat: Pirtti 95 oppilasta ja neljä ryhmää, Jynkkä 49 oppilasta ja kaksi ryhmää, Martti Ahtisaari 70 oppilasta ja kolme ryhmää, 70 oppilasta Pyöröön ja kolme ryhmää, 92 oppilasta Aurinkorinteelle ja neljä ryhmää

1. **SEURAAVAT KOKOUKSET**- 23.3. klo 12.00 (Martti Ahtisaari)

- 20.4. klo 12.00 (Jynkänlahti)

**KOULUJEN TOIMINTAMALLIT - USKONTOON LIITTYVÄT TILAISUUDET**Työryhmä: Anu Collan, Jari Karttunen, Martti Kettunen, Erja Kokkonen ja Esa Miettinen (koolle kutsuja)

Esitämme että:

1. Tervetuloa kouluun –esitteeseen lisätään lyhyt kuvaus peruskouluissa järjestettävistä perinteisistä juhlista / tilaisuuksista, joihin voi sisältyä joitakin uskontoon viittaavia elementtejä esim. virsi, joulujuhlan joulukuvaelma ymv. (kts. OPH:n ohje 12.5.2016 kohta 3.1 Perinteiset juhlat).
2. Tervetuloa kouluun –esitteeseen lisätään lyhyt kuvaus peruskouluissa järjestettävistä uskonnollisista tilaisuuksista (jumalanpalvelukset, uskonnolliset päivänavaukset ymv.). (kts. OPH:n ohje 12.5.2016 kohta 3.2 Esi- ja perusopetuksen uskonnolliset tilaisuudet).
3. Syksyiseen oppilasilmoitukseen lisätään kohta, jossa huoltajat ilmoittavat, että osallistuuko oppilas / ei osallistu koulussa järjestettäviin uskonnollisiin tilaisuuksiin (jumalanpalvelukset, uskonnolliset päivänavaukset ymv.) (vrt. kuvausluvan kysyminen). Ensimmäisen kerran jälkeen tämä kysytään vain ekaluokkalaisten syksyisessä oppilasilmoituksessa (huom! toisesta kunnasta muuttavat). Epäselvyyksien välttämiseksi tarkentavaa tekstiä: Koulun perinteisiin juhliin voi sisältyä joitakin uskontoon viittaavia elementtejä. Juhlatraditiot ovat osa suomalaista kulttuuria. Koulun juhlat ovat osa opetusta ja koulun toimintaa, johon oppilaiden tulee osallistua. Tarvittaessa huoltajien kanssa voidaan sopia oppilasta koskevista yksilöllisistä järjestelyistä ja mahdollisesta vaihtoehtoisesta toiminnasta, jos huoltaja ei halua oppilaan osallistuvan kaikkeen juhlaan kuuluvaan ohjelmaan. (OPH:n ohje 12.5.2016).
4. Koulu tiedottaa hyvissä ajoin huoltajia koulussa järjestettävistä uskonnollisista tilaisuuksista (jumalanpalvelukset, uskonnolliset päivänavaukset ymv.) ja vaihtoehtoisesta toiminnasta / järjestelyistä.

-------------------

OPH:N ohje 12.5.2016 (ote)

Uskonnon ja elämänkatsomustiedon opetuksen sekä uskonnollisten tilaisuuksien järjestäminen esi- ja perusopetuksessa

**3. Perinteiset juhlat ja uskonnolliset tilaisuudet esi- ja perusopetuksessa  
3.1. Perinteiset juhlat**

Suomalaisella koululla on useita perinteisiä juhlia, kuten joulujuhla, kevätjuhla sekä YK:n päivän juhla ja itsenäisyyspäivän juhla. Opetuksen järjestäjät ja koulut päättävät juhlista ja niiden sisällöstä. Juhliin voi sisältyä myös joitakin uskontoon viittaavia elementtejä. Tällaiset juhlatraditiot ovat osa suomalaista kulttuuria. Juhlaan mahdollisesti sisältyvän yksittäisen virren laulamisen johdosta juhlaa ei voida uskonnollisen suvaitsevaisuuden nimissä pitää uskonnon harjoittamiseksi katsottavana tilaisuutena (perustuslakivaliokunnan mietintö 10/2002 vp ja 2/2014 vp).

Koulun juhlat ovat osa opetusta ja koulun toimintaa, johon oppilaiden tulee osallistua. Opetuksessa tulee olla yhteistyössä kotien kanssa. Koulun tulee tiedottaa oppilaiden huoltajille koulussa järjestettävistä tapahtumista ja niiden sisällöstä. Tarvittaessa huoltajien kanssa voidaan sopia oppilasta koskevista yksilöllisistä järjestelyistä ja mahdollisesta vaihtoehtoisesta toiminnasta, jos huoltaja ei halua oppilaan osallistuvan kaikkeen juhlaan kuuluvaan ohjelmaan. Järjestelyistä sovittaessa tulee ottaa huomioon oppilaan turvallisuus. Järjestelyt, kuten oppilaan poistuminen juhlatilasta osaksi aikaa, tulee toteuttaa hienotunteisesti ja mahdollisimman vähän huomiota herättävästi.

Opetuksen ja kasvatuksen tavoitteena on tukea oppilaiden kasvua erilaisuuden kunnioittamiseen sekä vastuullisuuteen, yhteistyöhön ja toimintaan, joka edistää ihmisryhmien, kansojen, aatteiden, uskontojen ja kulttuurien välistä kunnioittamista ja luottamusta (Valtioneuvoston asetus perusopetuslaissa tarkoitetun opetuksen valtakunnallisista tavoitteista ja perusopetuksen tuntijaosta 2 §:n 2 mom.). Nämä tavoitteet tulee olla lähtökohtana myös suomalaisen koulujuhlaperinnön vaalimisessa ja kehittämisessä.

Perustuslakivaliokunta on kannanotossaan korostanut uskonnollisen suvaitsevaisuuden ja moniarvoisuuden huomioon ottamista koulujen toiminnassa (mietintö 2/2014 vp). Myös eri kieli- ja kulttuuriryhmiä edustavien oppilaiden kotoutumisen kannalta on tärkeää, että heillä on mahdollisuus tutustua koulussa ja koulun juhlissa suomalaiseen kulttuuriin.

### 3.2. Esi- ja perusopetuksen uskonnolliset tilaisuudet

Koulu voi järjestää uskonnollisia tilaisuuksia, kuten jumalanpalveluksia ja uskonnollisia päivänavauksia, tai sisällyttää koulun toimintaan uskonnollisia toimituksia, kuten ruokarukouksia. Tällaiset tilaisuudet ja toimitukset ovat uskonnon harjoittamista. Perustuslain 11 §:n 2 momentin mukaan kukaan ei ole velvollinen osallistumaan omantuntonsa vastaisesti uskonnon harjoittamiseen. Tämän perusteella oppilasta ei voida velvoittaa osallistumaan jumalanpalvelukseen, uskonnolliseen päivänavaukseen tai muuhun uskonnolliseen tilaisuuteen tai toimitukseen. Vapaus olla osallistumatta uskonnolliseen tilaisuuteen ja toimitukseen on riippumaton yhdyskunnan jäsenyydestä. Näin ollen myöskään tiettyyn uskonnolliseen yhdyskuntaan kuuluvia ei voida velvoittaa osallistumaan asianomaisen uskonnollisen yhdyskunnan uskonnollisiin tilaisuuksiin ja toimituksiin.

Perustuslain 11 §:n 2 momentin tarkoituksena ei ole estää muiden positiivista uskonnon harjoittamisen vapautta. Sen tarkoituksena on ensisijaisesti suojata henkilöä omantuntonsa vastaiselta uskonnon harjoittamiselta.

Oppilaan huoltaja ilmoittaa, osallistuuko oppilas uskonnollisiin tilaisuuksiin ja toimituksiin vai ei. Ilmoituksen voi tehdä kertaluonteisesti esimerkiksi kouluun ilmoittauduttaessa tai tarvittaessa tapauskohtaisesti. Ilmoituksen muodon päättää opetuksen järjestäjä. Ilmoituksen jälkeen koulu huolehtii siitä, että oppilaan osallistuminen uskonnolliseen tilaisuuteen tai toimitukseen taikka siihen osallistumatta jättäminen toteutuu huoltajan ilmoituksen mukaisena.

Koulujen on tilaisuuksien aikana mahdollisuuksien mukaan järjestettävä vaihtoehtoista ja mielekästä toimintaa (perustuslakivaliokunta 2/2014 vp). Vaihtoehtoisen toiminnan tulee olla, uskonnollista sisältöä lukuun ottamatta, luonteeltaan ja tavoitteiltaan mahdollisimman samankaltaista kuin siinä tilaisuudessa, jonka tilalla muuta toimintaa järjestetään. Koulun tulee huolehtia myös siitä, ettei uskonnollisiin tilaisuuksiin osallistumisesta tai osallistumatta jättämisestä aiheudu oppilaalle leimautumista tai muita haitallisia seuraamuksia.

Koululla on vastuu oppilaan turvallisuudesta myös silloin, kun oppilas ei osallistu koulun järjestämään uskonnolliseen tilaisuuteen tai toimitukseen.

Opetuksen järjestäjällä ja koululla on velvollisuus tiedottaa huoltajille koulun toiminnasta. Koska oppilaalla on huoltajan ilmoituksesta perustuslain 11 §:n 2 momentin nojalla mahdollisuus olla osallistumatta uskonnon harjoittamiseen, tiedotteista on käytävä ilmi koulun järjestämät uskonnolliset tilaisuudet ja toimitukset. Koulun on myös huolehdittava siitä, että tieto koulun uskonnollisista tilaisuuksista ja toimituksista sekä niille vaihtoehtoisesta toiminnasta sekä niiden sisällöstä saavuttaa huoltajat ja oppilaat riittävän ajoissa.